**Valstybės vėliavos iškėlimo tvarka**

Rokiškio rajono savivaldybės administracijos Ūkio ir viešosios tvarkos skyriaus specialistai ragina gyventojus būti pilietiškais ir primena apie pareigą iškelti Lietuvos valstybės vėliavą.

Lietuvos valstybės vėliavą privaloma iškelti prie  valstybės  ir  savivaldybių institucijų bei

įstaigų, įmonių ir organizacijų, nesvarbu, kokia jų nuosavybės forma, taip pat prie gyvenamųjų namų valstybinių švenčių   dienomis:

**Vasario 16-ąją** – Lietuvos valstybės atkūrimo dieną;  
**Kovo 11-ąją**  – Lietuvos nepriklausomybės atkūrimo dieną;

**Liepos 6-ąją** – Valstybės (Lietuvos karaliaus Mindaugo karūnavimo) dieną.  
   
 Lietuvos  valstybės vėliava prie, virš ar ant valstybės ir savivaldybių institucijų bei įstaigų iškeliama šiomis atmintinomis ir kitomis dienomis:

**sausio 1 -ąją** – Lietuvos vėliavos dieną;   
**sausio 13 -ąją** – Laisvės gynėjų dieną;  
**vasario 24 –ąją**  – Estijos nepriklausomybės dieną;  
**kovo 29 –ąją**  – Lietuvos įstojimo į NATO dieną;  
**gegužės 1 -ąją** – Lietuvos įstojimo į Europos Sąjungą dieną;  
**gegužės 9 -ąją** – Europos dieną;  
**birželio 14 -ąją** – Gedulo ir vilties dieną (su gedulo ženklu);  
**birželio 15 –ąją** – Okupacijos ir genocido dieną (su gedulo ženklu);  
**liepos 15 –ąją**  – Žalgirio mūšio dieną;  
**rugpjūčio 23 –iąją** – Europos dieną stalinizmo ir nacizmo aukoms atminti ir Baltijos kelio dieną;  
**rugpjūčio 31 –ąją** – Laisvės dieną;  
**rugsėjo 23 –iąją** – Lietuvos žydų genocido dieną (su gedulo ženklu);  
**spalio 25 –ąją**  – Konstitucijos dieną;  
**lapkričio 18 –ąją** – Latvijos nepriklausomybės dieną;  
**lapkričio 23 –iąją** – Lietuvos karių dieną.

Lietuvos valstybės vėliava prie, virš, ant valstybės, savivaldybių institucijų, įstaigų, įmonių bei organizacijų, nesvarbu, kokia jų nuosavybės forma, taip pat prie gyvenamųjų namų turi būti iškeliama **7 val**. ir nuleidžiama **22 val**. Valstybės vėliavos iškėlimo ir naudojimo tvarką reglamentuoja Lietuvos Respublikos valstybės vėliavos ir kitų vėliavų įstatymas bei Lietuvos Respublikos Vyriausybės 2004 m. gruodžio 24 d. nutarimas Nr. 1649 „Dėl Lietuvos Respublikos vėliavos ir kitų vėliavų kėlimo ir naudojimo“.

Ūkio ir viešosios tvarkos skyriaus specialistai, stebės, kaip yra laikomasi minėtų teisės aktų, tikrins, ar Rokiškio rajono gyventojai ir institucijos šiomis dienomis iškelia valstybės vėliavas prie gyvenamųjų namų ir institucijų pastatų, fiksuos pažeidimus ne tik Rokiškio mieste, bet ir rajono miesteliuose bei gyvenvietėse.

Dėl šio administracinio nusižengimo – vėliavos neiškėlimo – Lietuvos Respublikos administracinių nusižengimų kodekso 519 str. („Vėliavų iškėlimo tvarkos pažeidimas“) numato piliečiams įspėjimą arba baudą nuo 10 iki 12 eurų, o valstybės ir savivaldybių institucijų bei įstaigų administracijos vadovams – nuo 10 iki 16 eurų. Šio straipsnio 1 d. numatytas administracinis nusižengimas, padarytas pakartotinai, užtraukia baudą piliečiams nuo 12 iki 16 eurų, o valstybės ir savivaldybių institucijų bei įstaigų administracijos vadovams – nuo 16 iki 30 eurų.